section_heading: Povijest
paragraph_text: Nakon referenduma o neovisnosti Bosne i Hercegovine 1. ožujka 1992., u razdoblju barikada i raspada jugoslavenskih institucija po nacionalnoj osnovi, dolazi do blokade infrastrukture i prestanka rada svih institucija koje su djelovale pod upravom Jugoslavije. Pojedini novinari srpske narodnosti tako napuštaju Oslobođenje. Iako je ono nastavilo djelovati u višenarodnom kolegiju novinara, srpska inačica toga lista postala je prostor velikosrpske ideologije podjele Bosne i Hercegovine. Pridjev „ratno Oslobođenje” list je dobio jer je u kasnijim izdanjima dodavana zastavica „ratno” na izvorni logotip Oslobođenja.